Kondoomhouer red Henri se bas | Netwerk24
Kondoomhouer red Henri se bas
Deur Julian Jansen 03 Junie 2018 00:00
Henri van Breda se familie "se harte bloei vir die kind" nadat hy Donderdag deur medegevangenes in die Pollsmoor-gevangenis buite Kaapstad aangeval is. Aanvanklike berigte wou dit hê dat die 23-jarige jong man, wat pas aan die moord op sy ouers en ouer broer skuldig bevind is, in die tronk selfdood probeer pleeg het. Sy familie sê egter die berigte in die Kaapse poniekoerant Die Son is snert.
Henri van Breda Foto: edrea du Toit
Van Breda is ná sy skuldigbevinding voorverlede Maandag na die hospitaalafdeling van die Pollsmoor-gevangenis geneem. Hy was van die besoekersarea op pad terug na die hospitaalafdeling toe hy aangeval is.
Sy oom André van Breda het gister aan Rapport gesê die familie se hart bloei vir die kind.
"Wat kan ons sê, dis nie 'n goeie omgewing vir enigeen nie.'n Mens sou dink jy is veilig in 'n tronk, maar ons moet maar aanvaar dat daar altyd insidente sal wees."
Volgens bronne in die korrektiewe dienste was Van Breda op pad na die hospitaalafdeling nadat hy besoek is deur sy meisie, Danielle Janse van Rensburg, en André du Toit, sy oom aan moederskant. Hy was sonder begeleiding toe hy onverwags aangeval is deur vyf gevangenes wat blykbaar agter die sakkie kos aan was wat hy in besoektyd gekry het. Een aanvaller het Van Breda aan die keel beetgekry, terwyl nog een hom op sy voet getrap het.
'n Medegevangene het tot sy redding gekom deur 'n metaalhouer waarin kondome is van die muur te ruk en dit as 'n skild teen die aanvallers te gebruik. Dit het Van Breda genoeg tyd gegee om te ontsnap en hulp te soek. Kantoorpersoneel het toe die bewaarders ontbied.
Van Breda het kneusings en krapmerke opgedoen. Sy prokureur, Lorinda van Niekerk, het gister aan Rapport gesê sy aanvallers het presies geweet wie hy is en hom geteiken.
Van Breda verskyn Dinsdag in die hof vir vonnisoplegging. Hy word deur lewenslange tronkstraf in die gesig gestaar.